In nomine Patris et Filii et Spiritus Sancti, amen. Ego Hugo dux Burgundiae notum uolo esse praesentibus et futuris, quoniam Ierosolimam proficiscens, pro nimia maris perturbatione et imminentis periculi acerbitate, tam ego quam omnes qui mecum in nauigio erant, grauiter perterriti fuimus; ea propter, uotum faciens Deo, promisi me constructurum, in mea curte, apud Diuionem, ecclesiam in honorem Sanctae Dei Genitricis Mariae et beati Joannis Euangelistae, unde factum est ut in reditu meo, Romam ueniens, quod uoueram per manum bonae memoriae Alexendri Summi Pontificis, Deo obtuli et Apostolica auctoritate quemadmodum in auctentico scripto quod ab eo impetraui, continetur, confirmari feci. Cum autem rediissem gratia Dei, conuocatis amicis et multis honestis uiris, decem clericos, pro remedio animae meae et praedecessorum successorumque meorum salute, Deo in perpetuum seruituros, apud Diuionem institui, quibus laudante Aalide uxore mea et Odone primogenito meo, in eadem uilla in proprios usus, redditus assignaui, uidelicet quidquid habebam de ventis, et astalagium quod mihi debebant panifici et calceamentorum constructores et placitum generale concessi etiam iisdem clericis ut eamdem habeant apud Diuionem libertatem quam habent ecclesiae principales, scilicet duae quae in ea sunt et milites. Quoniam autem ecclesia ista specialiter mea est et praecipuum tribulationis meae refugium et oblatio Deo uotiua Liberatori meo, concessi ei plus quam caeteris, ut uidelicet clerici et deseruientes liberum habeant attractum, in uilla diuionensi eodem modo quo ego habeo, id est libertatem retinendi homines eamdem quam ego habeo in uilla diuionensi; dedi etiam eisdem clericis tres de hominibus meis ad sufficiendum ecclesiae suae thus, oleum et ceram, quia nullos adhuc habebant homines, qui uidelicet tres homines et seruientes clericorum qui de domo et mensa eorum erunt, alii quoque eorum homines quos, Deo largiente, praedicto, uel alio iusto modo poterunt acquirere, ab omni exactione et tallia, seu quacumque consuetudine, omnino liberi erunt.